google/wiki40b huggingface dataset:
Fight for the Rock

Τραγούδια

1. Fight for the Rock (J.Oliva, C.Oliva, Wacholz) - 3:55

2. Out on the Streets (J.Oliva, C.Oliva) - 3:58

3. Crying for Love (J.Oliva, C.Oliva) - 3:27

4. Day After Day (Ham) - 3:40

5. The Edge of Midnight (J.Oliva, C.Oliva, Wacholz) - 4:52

6. Hyde (J.Oliva, C.Oliva, Wacholz) - 3:51

7. Lady in Disguise (J.Oliva) - 3:08

8. She's Only Rock 'n Roll (J.Oliva, C.Oliva) - 3:14

9. Wishing Well (Rodgers, Kossoff, Kirk, Bundrick, Yamauchi) - 3:20

10. Red Light Paradise (J.Oliva, C.Oliva, Middleton) - 3:56
Πρωτάθλημα Τουρκίας ποδοσφαίρου γυναικών

Έμβλημα

Το λογότυπο του πρωταθλήματος έχει εξελιχθεί με την πάροδο του χρόνου.
Νεντζέτ Χουσεΐν

Βιογραφικά στοιχεία

Ο Νεντζέτ Χουσεΐν γεννήθηκε στη Λάρνακα το 1926. Σπούδασε παιδαγωγικά και εργαζόταν ως εκπαιδευτικός.
Απεβίωσε το 2009.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Λάρνακας με το Τουρκικό Εθνικό Μέτωπο. Το 1961 αποχώρησε από το Εθνικό Τουρκικό Μέτωπο μαζί με άλλους 10 Τουρκοκύπριους βουλευτές. Συγκρότησαν την Ανεξάρτητη Τουρκική Ομάδα. Παρέμεινε στη θέση του βουλευτή έως τον Δεκέμβριο του 1963 που οι Τουρκοκύπριοι αποχώρησαν από την κυβέρνηση της Κυπριακής Δημοκρατίας. Την περίοδο 1960-1963 διετέλεσε κοσμήτορας της βουλής.
Ανδρέας Πλέσσας

Βιογραφία

Σπούδασε νομικά στην Κέρκυρα και την Πίζα και διετέλεσε δικαστής και εφέτης. Χρημάτισε βουλευτής της ΙΒ' και ΙΓ' βουλής της Ιονίου πολιτείας και ψήφισε υπέρ της ένωσης των Επτανήσων με την Ελλάδα. Ήταν πληρεξούσιος στην Β' εθνική συνέλευση των Αθηνών το 1864.
Κλήμης Φραγκίσκος ντε Πάουλα της Βαυαρίας

Βιογραφία

Ήταν γιος του Φερδινάνδου-Μαρία-Ιννοκεντίου στρατάρχη της Αυστρίας και της Τερέζας-Κουνιγούνδης Σομπιέσκι, κόρης του Ιωάννου Γ΄ της Πολωνίας.
Λιμποχόβα

Ιστορία

Τα αρχαιολογικά ευρήματα παρουσιάζουν στοιχεία για έναν πολύ αρχαίο οικισμό ο οποίος έφθασε στο αποκορύφωμά του τον 17ο αιώνα. Ίσως πρόκειται για την ακριβή τοποθεσία της πρώην καθολικής Αρχιεπισκοπής της Αδριανούπολης στην Ήπειρο, της σημερινής Δρόπολης. Στα τέλη του 17ου αιώνα, ο Οθωμανός περιηγητής Εβλιγιά Τσελεμπή πέρασε από τη Λιμπόχοβο σημειώνοντας ότι κατοικούνταν από μουσουλμάνους Αλβανούς και είχε 200 οικίες, τζαμί, προσευχητάριο, πανδοχείο και μικρό λουτρό. 
Είναι η πατρίδα μιας γνωστής αλβανικής οικογένειας ευγενών, η οποία έχει το όνομα της πόλης. Πριν από την κομμουνιστική περίοδο, είχαν σημαντική επιρροή στην πολιτική της χώρας. Το κάστρο είναι σημαντικό οχυρό με τέσσερις πολυγωνικούς πύργους στις γωνίες και έναν τοίχο που περιβάλλει μια μεγάλη αυλή. Η αδελφή του Αλή Πασά Τεπελενλή, Σανίτσα, παντρεύτηκε ένα από τα σημαντικότερα μέλη της οικογένειας Λιμποχόβα και το κάστρο ήταν η προίκα που της έδωσε ο Αλή Πασάς. Στο κέντρο της πόλης βρισκόταν ένα γηραιό πλατάνι γύρω από το οποίο βρίσκεται ένα μπαρ-εστιατόριο. Στο κέντρο βρίσκεται επίσης το σπίτι του Μυφίτ Λιμποχόβα (1876–1927), γνωστού πολιτικού, ο πρώτος υπουργός Εσωτερικών και Εξωτερικών Υποθέσεων της Αλβανικής Κυβέρνησης του 1912. 
Κατά τη διάρκεια του μεσοπολέμου (20ός αιώνας), το Λιμπόχοβο ήταν ένας καλά υδροδοτημένος, μεγάλος και εύπορος οικισμός ευρισκόμενος ανάμεσα σε εκτεταμένους ελαιώνες, έχοντας 500 οικίες. Οι κάτοικοι της μιλούσαν αλβανικά και ήταν κυρίως μουσουλμάνοι. Το Λιμπόχοβο ήταν κέντρο του μουσουλμανικού σουφιστικού μπεκτασικού τάγματος με αρκετούς τεκέδες να βρίσκονται στη Δρόπολη.
Φακός Ζουμ

Οι φακοί ζουμ (zoom) λέγονται αυτοί που έχουν μεταβλητές εστιακές αποστάσεις, που ως εκ τούτου προσφέρουν το αποτέλεσμα δύο ή περισσοτέρων φακών σε μία μονάδα, για παράδειγμα ένας φακός ζουμ 70 - 300 mm αντικαθιστά όλους τους ενδιάμεσους. Οι φακοί αυτοί επιτρέπουν στο φωτογράφο ή εικονολήπτη να αλλάζει την εστιακή απόσταση αναλόγως των περιστάσεων. Έτσι περιστρέφοντας το εξωτερικό δακτύλιο του φακού, ο φωτογράφος μπορεί να αλλάζει την εστιακή απόσταση από βραχεία σε μακρά. Η αλλαγή της εστιακής απόστασης στις σύγχρονες εξελιγμένες μηχανές γίνεται ηλεκτροκίνητα με ειδικό μονό ημι-περιστρεφόμενο, ή διπλό κομβίο που φέρεται συνηθέστερα στο άνω δεξιό μέρος της μηχανής με τις ενδείξεις W - T. Αυτό όμως μπορεί να γίνεται και αυτόματα με ειδικό εργοστασιακό πρόγραμμα (μενού) που μπορεί να είναι εφοδιασμένη η ψηφιακή φωτογραφική μηχανή.
Με τη χρήση αυτού του φακού ένα αντικείμενο που βρίσκεται μακριά εστιάζεται σταδιακά και αυτός είναι ο λόγος για τον οποίο οι φακοί αυτοί είναι γνωστοί ως φακοί μεταβαλλόμενης εστιακής αποστάσεως. Αν και παρουσιάζουν από τα διαφράγματά τους μια κάποια καθυστέρηση εστίασης εντούτοις η ευελιξία τους, καθιστά αυτούς ιδιαίτερα δημοφιλείς. Η αξία των φακών αυτών είναι σαφώς μεγαλύτερη από τους κοινούς νορμάλ φακούς, όχι όμως με ιδιαίτερα μεγάλες διαφορές από τους ευρυγώνιους και τους απλούς τηλεφακούς.
Diario AS

Προφίλ

Η Diario AS είναι μέρος της PRISA που κατέχει επίσης τις El Pais και Cinco Días. Η εφημερίδα καλύπτει ιδιαίτερα τα νέα των ποδοσφαιρικών ομάδων της Μαδρίτης: Ρεάλ Μαδρίτης, Ατλέτικο Μαδρίτης και Ράγιο Βαγιεκάνο. Η άμεση ανταγωνίστρια της είναι η Marca. 
Εκτός από τη Μαδρίτη, η εφημερίδα διαθέτει επίσης γραφεία δορυφόρους στη Βαρκελώνη, το Μπιλμπάο, την Α Κορούνια, τη Σεβίλλη, τη Βαλένθια και τη Σαραγόσα. 
Το Μάιο του 2012, η εφημερίδα προώθησε μία έκδοση στην αγγλική γλώσσα, που προσφέρει άρθρα που μεταφράστηκαν από την αρχική ισπανική έκδοση από αγγλόφωνους ομιλητές. 
Η κυκλοφορία της Diario AS ήταν 181.172 αντίτυπα το 2001 και 176.892 αντίτυπα το 2002. Ανήλθε σε 214.654 αντίτυπα το 2006.
Κλεονίκη Ασπριώτη

Βιογραφία

Η Ασπριώτη γεννήθηκε σε οθωμανική οικογένεια, στην Οθωμανική Βάρνα, το 1870. Όταν ήταν 8 ετών η Βουλγαρία έγινε ανεξάρτητη. Ξεκίνησε τις σπουδές της στην Βάρνα και συνέχισε τις σπουδές στην Κωνσταντινούπολη.
Η Ασπριώτη σπούδασε διακοσμητική τέχνη στην Πράγα. Το 1890-1895 σπούδασε στο Μόναχο με δάσκαλο τον Νικόλαο Γύζη. Το 1895 μετακόμισε στο Παρίσι.
Στις πρώτες δύο δεκαετίες του 20ού αιώνα εργάστηκε εναλλάξ στην Αθήνα και τη Κωνσταντινούπολη. Μετακόμισε μόνιμα στην Αθήνα το 1927.
Πέθανε το 1938.
Γνωστική ψυχολογία

Το βασικό ερώτημα

Το βασικό ερώτημα της γνωστικής ψυχολογίας είναι το πώς ένα άτομο αποκτά γνώση. Επάνω στο ζήτημα αυτό, η βασική της θέση είναι ότι, η είσοδος και η επεξεργασία πληροφοριών, που οδηγούν στη μάθηση και τη γνώση, ακολουθούν μια διαδικασία παρόμοια με εκείνη της επεξεργασίας των τροφών κατά τη λειτουργία της πέψης. Με την επεξεργασία αυτή οι γνώσεις μετασχηματίζονται και αποθηκεύονται, για να ενεργοποιηθούν, όταν τις χρειαστούμε. Αυτό σημαίνει ότι για να μετατραπεί η πληροφορία σε γνώση, μεσολαβούν όχι μόνον οι αισθήσεις, οι οποίες φιλτράρουν τα εξωτερικά ερεθίσματα, αλλά και κάποιες διαδικασίες επεξεργασίας οι οποίες μετασχηματίζουν τα δεδομένα σε γνώση. Οι διαδικασίες αυτές καθορίζονται από τις γνωστικές λειτουργίες, δηλαδή την αντίληψη, τη μνήμη, τη γλώσσα, τη σκέψη και την ικανότητα επίλυσης προβλημάτων.

Η μελέτη της μάθησης

Η γνωστική ψυχολογία θεωρεί ότι για να μελετηθεί η μάθηση πρέπει να μελετήσουμε αναλυτικά τον μετασχηματισμό της πληροφορίας σε γνώση, δηλαδή τις φάσεις της γνωστικής επεξεργασίας πληροφοριών, και ρίχνει το βάρος της στη μελέτη των συγκεκριμένων γνωστικών λειτουργιών. Συνεισφέρει σημαντικά στο διεπιστημονικό πεδίο της γνωσιακής επιστήμης ενώ μοιράζεται το ίδιο αντικείμενο μελέτης, υπό διαφορετική σκοπιά, με την τεχνητή νοημοσύνη.
Το κανάλι της Βαγγελίτσας

Υπόθεση

Μετά από μήνες πυρετωδών προσπαθειών, οι γνωστότεροι Έλληνες προγραμματιστές υπολογιστών ετοιμάζονται να πραγματοποιήσουν έναν επιστημονικό άθλο: Τον πρώτο ηλεκτρονικό διορισμό. Ο κομπιούτερ Hi-Dow 2000, εφοδιασμένος με τα στοιχεία του ιδανικού διευθυντή, επιλέγει ανάμεσα σε όλο τον ελληνικό πληθυσμό, τον διευθυντή του νέου πειραματικού σταθμού "ΝΤΕΡΤ TV", που δημιουργήθηκε πρόσφατα...
Τυχερή: Η Βαγγελίτσα, μια γυναίκα της επαρχίας, η οποία αποφασίζει να φύγει από το χωριό και να έρθει στην Αθήνα, προκειμένου να αναζητήσει μια καλύτερη τύχη ανοίγοντας τον δικό της τηλεοπτικό σταθμό. Στην πορεία όμως, τα πράγματα δεν θα της πάνε και τόσο καλά όπως θα ήθελε με τη λειτουργία του καναλιού της και στο τέλος αποφασίζει να κλείσει το σταθμό και να γυρίσει πίσω στο χωριό της.

Λόγοι διακοπής της σειράς

Η σειρά αυτή σατίριζε τις τηλεοπτικές εκπομπές και σειρές που προβάλλονταν τότε στην Ελληνική τηλεόραση, καθώς και την επικαιρότητα της εποχής εκείνης. H καυστική, για την εποχή, σάτιρα ξεσήκωσε θύελλα διαμαρτυριών και το κανάλι αναγκάστηκε να διακόψει τη σειρά. Η Βαγενά στην τελευταία σκηνή της σειράς αποχαιρετά ως Βαγγελίτσα το κοινό της, λέγοντας χαρακτηριστικά: «Η Βαγγελίτσα δεν πεθαίνει!! Γεια σας!!».
Ρέουτ

Γεωγραφία

Ο Ρέουτ πηγάζει νοτίως της κωμόπολης Ντοντουσένι, σε γεωγραφικές συντεταγμένες πλάτος 48°11΄30΄΄ Βόρειο και μήκος 27°34΄55΄΄ Ανατολικό, και σε υψόμετρο 170 μέτρα περίπου. Ακολουθεί γενικώς κατεύθυνση προς τα νοτιοανατολικά και εκβάλλει στον Δνείστερο στην πόλη Ντουμπασάρι, σε υψόμετρο 13 μέτρα. Διασχίζει τις πόλεις Μπάλτσι (δεύτερη μεγαλύτερη της Μολδαβίας), Ορχέι και Φλορέστι, καθώς και την κωμόπολη Μαρκουλέστι.
Η λεκάνη απορροής του Ρέουτ έχει έκταση 7.760 km², αλλά η μέση παροχή του φθάνει μόλις τα 5,7 κυβικά μέτρα ανά δευτερόλεπτο. Μέχρι τον 18ο ή τον 19ο αιώνα ο Ρέουτ ήταν γενικώς πλωτός, αλλά σήμερα μπορούν να κινούνται σε αυτόν μόνο μικρές βάρκες.
Amstel Brouwerij

Ιστορία

Η ζυθοποιία ιδρύθηκε στις 11 Ιουνίου του 1870 στη Άμστερνταμ και πήρε την επωνυμία της από τον ποταμό Άμστελ. Από το 1872, η Amstel είχε ετήσια παραγωγή 10.000 εκατόλιτρα. Αρχικά, η μπύρα ήταν διαθέσιμη ως επί το πλείστον στο Άμστερνταμ. Από το 1883, ξεκίνησε η εξαγωγή της προς τη Μεγάλη Βρετανία και τις ολλανδικές Ανατολικές Ινδίες.
Η Beiersche Bierbrouwerij de Amstel συστάθηκε στη Βαυαρία το 1892. Το 1915 η παραγωγή της Amstel είχε αυξηθεί είκοσι φορές και το 1926, η Amstel αποτελούσε από ένα τρίτο των ολλανδικών εξαγωγών μπύρας. Το 1941, η Amstel, μαζί με την Heineken, αγόρασαν στο Άμστερνταμ ζυθοποιία Van Vollenhoven's Bierbrouwerij, η οποία έκλεισε το 1961.
Το 1954, η Amstel έχτισε ζυθοποιείο στην ολλανδική Γουιάνα. Λίγα χρόνια αργότερα, η Amstel ήταν η πρώτη ολλανδική ζυθοποιία με εξαγωγή μπύρας σε μεταλλικά κουτιά. Το 1958, μια θυγατρική της Amstel παρουσίασε την πρώτη μπύρα της στην Ιορδανία. Το 1960, η τρίτη θυγατρική της Amstel άνοιξε το Κουρασάο. Το 1963 άνοιξαν δύο νέες ζυθοποιίες, μία στο Πουέρτο Ρίκο και μία στην Ελλάδα. Η Amstel εξαγοράσθηκε από την Heineken International το 1968.
Παναγιώτης Μαντζάνας

Καριέρα

Ο Παναγιώτης Μαντζάνας έκανε τα πρώτα του μπασκετικά βήματα στον Πειραϊκό Σύνδεσμο, στον οποίο αγωνίστηκε από το 1997 μέχρι το 2000.
Το καλοκαίρι του 2000, ο Μαντζάνας μετεγγράφη στον Ολυμπιακό Πειραιώς, στον οποίο αγωνίστηκε για δύο σεζόν, έχοντας καταφέρει να κατακτήσει με τους ερυθρόλευκους το Κύπελλο Ελλάδας του 2002.
Το 2002, ο Παναγιώτης Μαντζάνας υπέγραψε τριετές συμβολαιο με τον Πανιώνιο. Στην ομάδα της Νέας Σμύρνης παρέμεινε μέχρι το καλοκαίρι του 2005.
Τη διετία 2005-07, αγωνίστηκε με τη φανέλα του Αιγάλεω, ενώ την περίοδο 2007-08 αγωνίστηκε με την ομάδα του Περιστερίου Αθηνών.
Την περίοδο 2008-09 αγωνίστηκε με τον Α.Γ.Ο. Ρεθύμνου. Η περίοδος εκείνη αποδείχθηκε και η τελευταία στην επαγγελματική καριέρα του Μαντζάνα, καθώς ένας σοβαρός τραυματισμός τον ανάγκασε να αποσυρθεί πρόωρα από την ενεργό δράση.
Αντώνης Μόλλας

Βιογραφικό σημείωμα

Γεννήθηκε στην Αθήνα, δίπλα στο Στάδιο. Στο Μετς είχε τον μπερντέ του ο Ρουμελιώτης καραγκιοζοπαίκτης Γιάννης Ρούλιας. Ο Μόλλας γνωρίστηκε μαζί του και μαθήτευσε κοντά του. Είχε ως βάση του το κέντρο κυρίως της Αθήνας, και συγκεκριμένα την περιοχή του Ζαππείου, την πλατεία της Δεξαμενής και την περιοχή της Λεωφ. Αλεξάνδρας. Δημιούργησε την πασίγνωστη φιγούρα του Ομορφονιού και τη λιγότερο αναγνωρίσιμη σήμερα του Πεπόνια (Χαλήλ Εφέντης). 
Ο Μόλλας στις παραστάσεις του χρησιμοποιούσε επταμελές μουσικό σύνολο και συνεργάστηκε με σπουδαίους τραγουδιστές του Καραγκιόζη της εποχής του, όπως ο Μήτσος Κουτσούρης και ο Κώστας Καράμπαλης, ο οποίος ήταν και λαϊκός ζωγράφος και σκηνοθέτης του Καραγκιόζη. Εισήγαγε σημαντικές καινοτομίες στη σκηνική παρουσίαση των έργων του, εμφανίζοντας τεχνολογικά επιτεύγματα της εποχής του, όπως φιγούρες αεροπλάνων και υποβρυχίων. Ήταν, επίσης, ο πρώτος καραγκιοζοπαίκτης που χρησιμοποίησε ηλεκτρικό ρεύμα ως πηγή φωτισμού. 
Στο θεματικό, υφολογικό επίπεδο, με τον Μόλλα ο ελληνικός Καραγκιόζης μετασχηματίστηκε από καθαρά παραδοσιακό, προφορικό πολιτισμικό προϊόν σε λαϊκό θέαμα που διείσδυσε στο χώρο των μικροαστών και της «μαζικής» κουλτούρας. Εκδίδοντας τις ιστορίες του Καραγκιόζη σε φυλλάδια, υποχρεώθηκε να εξευγενίσει τη γλώσσα, ενώ η αναγραφή πως απαγορευόταν «η δημοσίευσις και η παράστασις» χωρίς άδεια, που συνόδευε τα τυπωμένα κείμενα, επισφράγισε την οριστική υποχώρηση του κυρίαρχου έως τότε προφορικού στοιχείου στον Καραγκιόζη.
Ο Μόλλας υπήρξε από τους πρωτεργάτες, το 1924, της ίδρυσης του «Πανελλήνιου Σωματείου Καραγκιοζοπαιχτών», του οποίου διετέλεσε πρόεδρος για πολλά χρόνια. Το ρεπερτόριό του έφτασε να περιλαμβάνει πάνω από 100 έργα.
Αδελφοί Καραμεραίοι

Οι Καραμεραίοι ήταν αγωνιστές του 1821.

Βιογραφικά στοιχεία

Πρόκειται για τον Δημήτριο, Αναστάσιο, και Μιχάλη αδελφούς Καραμεραίους. Στην αρχή της επανάστασης εμφανίζονται υπό τον Δημήτριο Παπατσώνη και πήραν μέρος σε όλες τις μάχες της Τριπολιτσάς, όπου και διακρίθηκαν.
Μετά την άλωση της Τριπολιτσάς, πήγαν στον Κολοκοτρώνη και πήραν μέρος στις μάχες με τον βαθμό του σωματάρχη.
Μετά την ελευθερία του έθνους αποφάσισαν από τους πρώτους να κατοικήσουν στον Λάλα και να επανιδρύσουν την κωμόπολη.
Γραμμή Γίρετσεκ

Η γραμμή Γίρετσεκ (Jireček) είναι ένα εννοιολογικό όριο το οποίο αφορά τα Βαλκάνια κατά την αρχαιότητα και το οποίο διαιρεί την επιρροή των λατινικών (στα βόρεια) και των ελληνικών (στα νότια) γλωσσών στη Ρωμαϊκή Αυτοκρατορία από την αρχαιότητα μέχρι τον 4ο αιώνα. Πηγαίνει από κοντά την πόλη του Λάτσι (Laçi) στη σύγχρονη Αλβανία έως τη Σερντίτσα (τώρα Σόφια, στη Βουλγαρία) και στη συνέχεια ακολουθεί την οροσειρά των Βαλκανίων προς την Οδησσό (Βάρνα) στη Μαύρη Θάλασσα. Ωστόσο, η προτεινόμενη γραμμή είναι μόνο ένα θεωρητικό εργαλείο και λίγες λατινοποιημένες ομάδες ζουν στα νότια της γραμμής, όπως οι Αρμάνοι, οι Βλαχομογλενίτες, οι Κουτσόβλαχοι και οι Μοσχοπολιτάνοι. Παρόλα αυτά, είναι ένα χρήσιμο - αν και κατά προσέγγιση - μέσο για τον προσδιορισμό της επίδρασης μιας συγκεκριμένης περιοχής. Η τοποθέτηση της γραμμής βασίζεται σε αρχαιολογικά ευρήματα: οι περισσότερες επιγραφές που βρίσκονται βόρεια είναι γραμμένες στα λατινικά και οι περισσότερες από τις επιγραφές που βρίσκονται στα νότια είναι στην ελληνικά.
Αυτή η γραμμή είναι σημαντική για την εγκαθίδρυση της περιοχής όπου εμφανίστηκαν οι Ρουμάνοι και οι Βλάχοι.
Χρησιμοποιήθηκε αρχικά από τον Τσέχο ιστορικό Κωνσταντίν Γίρετσεκ το 1911 στο βιβλίο του Η ιστορία των Σέρβων.
Πιο πρόσφατοι μελετητές το έχουν αναθεωρήσει κάπως: ο Καΐμιο (Kaimio) (1979) τοποθετεί τη Δαλματία και την Άνω Μοισία στη Λατινική περιοχή και την Κάτω Μοισία στην ελληνική σφαίρα. Ο Μακλάουντ (MacLeod) (1982) προτείνει ότι ίσως να μην υπήρχε "μια επίσημη γλωσσική πολιτική για κάθε πτυχή της ζωής" αλλά ότι "μεμονωμένοι Ρωμαίοι αξιωματούχοι [έκαναν] αποφάσεις κοινής λογικής επί τούτω". Επισημαίνει επίσης ότι ενώ η περιοχή ήταν υπό Ρωμαϊκή κυριαρχία, "ακόμη και στις ελληνικές περιοχές... η λατινική ήταν η κυρίαρχη γλώσσα στις επιγραφές που καταγράφουν δημόσια έργα, σε ορόσημα και στο στρατό".
Γέρζι Ντούντεκ

Καριέρα

Ο Γέρζι Ντούντεκ έχει αγωνιστεί στις Κονκόρντια Κνούροβ και Σόκολ Τίχι, ενώ από το 1996 και έπειτα έχει αγωνιστεί στις Φέγενορντ, Λίβερπουλ, με την οποία κατέκτησε το Τσάμπιονς Λιγκ στην Κωνσταντινούπολη, αποκρούοντας τις εκτελέσεις πέναλτι των Αντρέα Πίρλο και Άντριι Σεφτσένκο. Μέχρι το 2011 αγωνίστηκε στην Ρεάλ Μαδρίτης, με την οποία στέφθηκε πρωταθλητής Ισπανίας (2007-2008) και κυπελλούχος (2011). Το <<κύκνειο άσμα>> του με την φανέλα των <<μερένχες>> ήταν το παιχνίδι της τελευταίας αγωνιστικής της Πριμέρα Ντιβιζιόν , όπου οι Μαδριλένοι αντιμετώπισαν την ήδη υποβιβασμένη ομάδα της Αλμερία στο Σαντιάγκο Μπερναμπέου και την συνέτριψαν με 8-1. Ο Ντούντεκ βρισκόταν βασικός κάτω από τα γκολπόστ και αγωνίστηκε μέχρι το 79ο λεπτό της αναμέτρησης, όπου αντικαταστάθηκε από τον νεαρό τερματοφύλακα Ζέσους. Με δάκρυα στα μάτια, ο Πολωνός τερματοφύλακας άκουσε για τελευταία φορά το χειροκρότημα από τους οπαδούς των Μαδριλένων που βρίσκονταν στο γήπεδο. Αυτή ήταν μόλις η δεύτερη συμμετοχή του με την φανέλα της Ρεάλ Μαδρίτης σε επίσημο αγώνα. Με την Εθνική ομάδα της Πολωνίας έχει 59 συμμετοχές, ανάμεσά τους και οι τρεις του Παγκοσμίου Κυπέλλου το 2002 στην Άπω Ανατολή (Ιαπωνία-Νότια Κορέα).
Ευρωπαϊκό Πρωτάθλημα Ποδοσφαίρου 2024

Διαδικασία Υποψηφιοτήτων

Στις 8 Μαρτίου 2017 η ΟΥΕΦΑ ανακοίνωσε ότι μόνο δυο χώρες, η Γερμανία και η Τουρκία, εξέφρασαν την πρόθεση να φιλοξενήσουν την διοργάνωση πριν την προθεσμία της 3ης Μαρτίου 2017.

Γερμανία

Στις 23 Οκτωβρίου 2013, η εκτελεστική επιτροπή της Γερμανικής Ποδοσφαιρικής Ομοσπονδίας, ψήφισε υπέρ της υποβολής υποψηφιότητας για να φιλοξενήσει το ευρωπαϊκό πρωτάθλημα, κάτι που επιβεβαιώθηκε τον Ιανουάριο του 2017 έπειτα από καθολική ψηφοφορία των μελών. 
Μέχρι τις 17 Φεβρουαρίου 2017, συνολικά δεκαοκτώ πόλεις εκδήλωσαν ενδιαφέρον προς την Γερμανική Ομοσπονδία ώστε να φιλοξενήσουν αγώνες, συμπεριλαμβανομένων των 12 πόλεων που φιλοξένησαν το Παγκόσμιο Κύπελλο του 2006. Για τον λόγο αυτό, η Ομοσπονδία έθεσε επίσης και κάποια επιπρόσθετα κριτήρια που είχαν να κάνουν με την εντοπιότητα, έτσι ώστε να μην υπάρξει συγκέντρωση πολλών γηπέδων σε μικρή γεωγραφική περιοχή.
Τελικώς, μόνο οι 15 από αυτές υπέβαλλαν επίσημη υποψηφιότητα στην Ομοσπονδία πριν την καταληκτική ημερομηνία της 11ης Απριλίου 2017. Ωστόσο, στις 15 Μαΐου το Καϊζερσλάουτερν απέσυρε την υποψηφιότητά του λόγω οικονομικών προβλημάτων, αφήνοντας 14 υποψήφιες πόλεις. 
Στις 15 Σεπτεμβρίου 2017 ανακοινώθηκαν οι 10 πόλεις και τα στάδια τους που θα φιλοξενούσαν τη διοργάνωση, με την Βρέμη, το Ανόβερο και την Νυρεμβέργη να μένουν εκτός κατά τη τελική φάση επιλογής. Στις 24 Απριλίου 2018, η UEFA ανακοίνωσε ότι η Γερμανική Ομοσπονδία είχε υποβάλλει τον φάκελο με την υποψηφιότητά της προκειμένου να φιλοξενήσει την διοργάνωση.

Τουρκία

Τον Απρίλιο του 2014, η Τουρκική Ποδοσφαιρική Ομοσπονδία ανακοίνωσε ότι δεν θα θέσει υποψηφιότητα για τους ημιτελικούς και τον τελικό του Euro 2020 αλλά ότι προτιμούν να σχεδιάσουν την υποψηφιότητά τους για να διοργανώσουν το Euro 2024. 
Στις 15 Φεβρουαρίου 2017, η Τουρκική Ομοσπονδία επιβεβαίωσε την υποψηφιότητα. Στις 20 Οκτωβρίου 2017, ανακοινώθηκαν τα υποψήφια στάδια, έπειτα από συνάντηση με την επιτροπή των υποψήφιων χωρών. Στις 26 Απριλίου 2018, η UEFA ανακοίνωσε ότι η Τουρκία έχει υποβάλλει τον τελικό φάκελο με την υποψηφιότητά της.
Η Τουρκία είχε προσπαθήσει επανειλημμένα  να φιλοξενήσει την κορυφαία αυτή διοργάνωση το 2008 (σε κοινό φάκελο με την Ελλάδα), το 2012 και το 2016, αποτυγχάνοντας και στις τρεις περιπτώσεις.

Πρόκριση

Ως οικοδεσπότης, η Γερμανία προκρίθηκε αυτόματα ενώ οι 23 υπόλοιπες θέσεις θα καθοριστούν μέσω των αγώνων πρόκρισης.
Η κλήρωση των ομάδων για τους αγώνες πρόκρισης αναμένεται να πραγματοποιηθεί τον Δεκέμβριο 2022.

Κλήρωση

Η κλήρωση της τελικής φάσης της διοργάνωσης θα διεξαχθεί τον Δεκέμβριο του 2023.
Αμαλία του Νασσάου

Βιογραφία

Η Αμαλία γεννήθηκε στις 15 Ιουνίου 2014 στο Μαιευτήριο Μεγάλη Δούκισσα Καρλότα στην Πόλη του Λουξεμβούργου, και είναι το μεγαλύτερο παιδί και η μοναχοκόρη του Πρίγκιπα Φήλιξ του Λουξεμβούργου και της Κλαίρης Λαντεμάχερ.
Η γέννησή της και τα ονόματά της ανακοινώθηκαν την ίδια ημέρα από το Παλάτι. Ονομάσθηκε Αμαλία Γαβριέλα Μαρία Θηρεσία. Η βάπτιση της έγινε στις 12 Ιουλίου 2014 σε ένα παρεκκλήσι στην πόλη Σαιν-Φερρεόλ-ντε Λόνγκ. Ανάδοχοι της ήταν η πατρική θεία της Πριγκίπισσα Αλεξάνδρα του Λουξεμβούργου και ο μητρικός θείος της Φήλιξ Λαντεμάχερ.
Μπερτράντα του Λον

Η Μπερτράντα, γαλλ. Bertrada (γενν. μεταξύ 710-727 - 12 Ιουλίου 783) από τον Οίκο του Λον ήταν κόρη του κόμη του Λον και με τον γάμο της έγινε βασίλισσα των Φράγκων και μητέρα του Καρλομάγνου. Αναφέρεται ως Μπερτράντα/Μπέρτα η Νεότερη ή Πλατύπους για να διακρίνεται από τη γιαγιά της Μπερτράντα/Μπέρτα του Πρυμ.

Βιογραφία

Ήταν κόρη του Χαριβέρτου κόμη του Λον, ίσως από τον Οίκο των Ουγοβερτιδών, γιου της Μπερτράντας που ίδρυσε το αββαείο του Πρυμ. Η τελευταία πιθανώς ήταν κόρη του Θευδέριχου Γ΄ των Μεροβιγγείων βασιλιά των Φράγκων.
Transavia.com

Ιστορία

Τα πρώτα νέα σχετικά με την ίδρυση νέας εταιρίας τσάρτερ στην Ολλανδία, μετά την MartinAir άρχισαν να διαδίδονται την άνοιξη του 1966. Τότε, ο John Block ,παλιό μέλος της ΜartinAir στην Ολλανδία ήθελε να αναλάβει το εγχείρημα. Η άδεια δόθηκε στις 14 Νοεμβρίου του 1966 και δύο μέρες μετά ξεκίνησαν οι πρώτες εμπορικές πτήσεις.
Τα γραφεία της εταιρίας βρίσκονταν στο παλίο Αεροδρόπιο Σχίπχολ. Δέκα χρόνια μέτα την ίδρυση της εταιρίας, η Transavia είχε καταφέρει να κερδίσει το 45% της αγοράς στις διακοπές στην Ολλανδία και να γίνει ο κύριος ανταγωνιστής της MartinAir. To 1986 το διακριτικό άλλαξε από Transavia Holland σε Transavia Airlines. Aπό τις 26 Οκτωβρίου του 1986, η Transavia ξεκίνησε καθημερινές πτήσεις από το Άμστερνταμ στο Αεροδρόμιο Γκάτγουικ του Λονδίνου.
Το 1991, το 80% των μετοχών της εταιρίας πωλήθηκαν στην KLM. To 1998 η Transavia έγινε η πρώτη ξένη αεροπορική εταιρία που πραγματοποίησε εγχώριες πτήσεις στην Ελλάδα. Το 2003 η KLM αγόρασε και το εναπομείναν 20% των μετοχών της Transavia, έχοντας πια ολόκληρο το 100% των μετοχών της εταιρίας. 
Στις αρχές του 2000, η Transavia ήταν ακόμα εταιρία charter με θυγατρική την Basiq Air. Για να δυναμώσει την εικόνα της, οι δύο εταιρίες συνενώθηκαν υπό το όνομα transavia.com στην 1 Ιανουαρίου 2005.
Η Transavia έχει μια ακόμα εταιρία στην Γαλλία, την Transavia France η οποία έχει βάση το Διεθνές Αεροδρόμιο Ορλύ στο Παρίσι. Η Transavia France κάνει πτήσεις χρησιμοποιώντας 10 Boeing 737-800

Υπηρεσίες κατά την πτήση

Η Transavia προσφέρει την υπηρεσία "Buy on Board" πουλώντας φαγητά και ποτά κατά την πτήση.

Πολιτική Αποσκευών

Ξεκινώντας από τις 5 Απριλίου του 2011, η Transavia εισήγαγε καταβολή τέλους για αποσκευές. Επίσης, οι κανόνες για τις αποσκευές άλλαξαν και το μέγιστο επιτρεπόμενο βάρος για χειραποσκευή αυξήθηκε από 5kg σε 10kg.
Ραφαέλ Λαπέσα

Βιογραφία και έργο

Σπούδασε Φιλολογία στο Κεντρικό Πανεπιστήμιο της Μαδρίτης και στο Κέντρο Ιστορικών Μελετών υπό τους Ραμόν Μενέντεθ Πιδάλ, Αμέρικο Κάστρο και Τομάς Ναβάρο Τομάς. Έλαβε το διδακτορικό του πτυχίο με μια διατριβή σχετική με την αστουριανική γλώσσα και εργάστηκε στη δευτεροβάθμια εκπαίδευση και σε διάφορα πανεπιστήμια. Μετά τον Εμφύλιο (όπου είχε εργαστεί ως δάσκαλος αναλφάβητων στρατιωτών της Δημοκρατίας) και μέχρι το 1958 κατείχε την έδρα Ιστορία της Ισπανικής Γλώσσας στο Πανεπιστήμιο Κομπλουτένσε. Υπήρξε προσκεκλημένος καθηγητής σε πολυάριθμα πανεπιστήμια των ΗΠΑ όπως το Χάρβαρντ, το Μπέρκλεϊ και το Πρίνστον και της Λατινικής Αμερικής όπως το Κολέγιο του Μεξικού και τα πανεπιστήμια του Πουέρτο Ρίκο και του Μπουένος Άιρες. Εντάχθηκε στη Βασιλική Ακαδημία της Ισπανίας το 1954 και διηύθυνε το Ιστορικό Λεξικό της Ισπανικής Γλώσσας.
Εξέδωσε σημαντικά βιβλία αναφοράς της ισπανικής γλωσσολογίας όπως το Historia de la lengua española (1942) και τη συλλογή άρθρων του Estudios de morfosintaxis histórica del español και της ισπανικής φιλολογίας ενώ προώθησε την ιστορική σύνταξη και την λογοτεχνική υφολογία όπου συνδύασε τις ιδέες του Σαρλ Μπαλί με τον δομισμό. Ασχολήθηκε και με την καταλανική λογοτεχνία με μελέτες γύρω από τον Ζόρδι ντε Σαν Ζόρδι και τον Ρόις ντε Κορέλια. Μεταξύ των μαθητών του ξεχωρίζουν ο πρωταγωνιστής των διαλεκτολογικών μελετών στο Μεξικό, Χουάν Μιγέλ Λόπε Μπλανκ.